A napilap újjászületése
Hogy mire is használható a tegnapi újság? Gyújtósnak mindenképpen megfelel, esetleg pucolhatunk rajta zöldséget – valljuk be, többnyire ez egy napilap utóélete, netán a szemetesben végzi, jobb esetben szelektív gyűjtőben landol.
Szeged, közfoglalkoztatottak vására a Kormányhivatalban képen: Szivárvány Autizmus Közhasznú Egyesület standja. Fotó: Kuklis István, delmagyar.hu
A kormányhivatal Rákóczi téri épületében múlt héten rendezett Közfoglalkoztatási Adventi Kiállítás és Vásáron azonban azt láthattuk, hogy kézműves termékként is újjászülethet egy napilap. A rendezvényen első alkalommal vettek részt a Szivárvány Autizmus Közhasznú Egyesület tagjai, akiknek standjánál szebbnél szebb termékek sorakoztak, amelyek mindegyikét autista és SM-betegek alkották, kizárólag maradék anyagok újrahasznosításával. A festett dekorkavicsok és ékszerek mellett fonott kosárkákat is kínáltak, amelyeket a Délmagyarország napilapból készítettek.
– Benne leszünk az újságban – mondták nevetve az egyesület tagjai, akik biztosak voltak abban, ha megtudjuk, hogy a napilapunkból készítik foglalkozásaikon a kosárkákat, biztosan felkeltik az érdeklődésünket. A mutatós darabok nem csupán azért érdekesek, mert láthatjuk, hogy miként kap új funkciót, hogyan lesz dísztárgy az egyszerű újságpapírból, hanem az is emeli értéküket, hogy olyan emberek fonják a kosarakat, akik maguk is problémákkal küzdenek, például a sclerosis multiplex nehezíti mindennapjaikat.
Azok, akik szeretnének maguknak egy-egy szép színes kosarat, és egyben támogatnák a Szivárvány Autizmus Közhasznú Egyesület munkáját, látogassanak el szombaton a Bödön Piacra a plázába, a termékek eladásából befolyó összeget ugyanis a sérült emberek rehabilitációs foglalkoztatására fordítják.
Borítókép: Szeged, közfoglalkoztatottak vására a Kormányhivatalban képen: Szivárvány Autizmus Közhasznú Egyesület standja fotó: Kuklis István, delmagyar.hu